Book of Shu 03

蜀書三　　後主傳第三 Shu Book 3: Biography of the Later Lord

後主諱禪，字公嗣，先主子也. 建安二十四年，先主為漢中王，立為王太子. 及即尊號，冊曰：「惟章武元年五月辛巳，皇帝若曰：太子禪，朕遭漢運艱難，賊臣篡盜，社稷無主，格人群正，以天明命，朕繼大統. 今以禪為皇太子，以承宗廟，祗肅社稷. 使使持節丞相亮授印緩，敬聽師傅，行一物而三善皆得焉，可不勉與！」禮記曰：行一物而三善者，惟世子而已，其齒於學之謂也. 鄭玄日：物猶事也. 三年夏四月，先主殂于永安宮. 五月，後主襲位於成都，時年十七. 尊皇后曰皇太后. 大赦，改元. 是歲魏黃初四年也. 魏略曰：初備在小沛，不意曹公卒至，遑遽棄家屬，後奔荊州. 禪時年數歲，竄匿，隨人西入漢中，為人所賣. 及建安十六年，關中破亂，扶風人劉括避亂入漢中，買得禪，問知其良家子，遂養為子，與娶婦，生一子. 初禪與備相失時，識其父字玄德. 比舍人有姓簡者，及備得益州而簡為將軍，備遣簡到漢中，舍都邸. 禪乃詣簡，簡相檢訊，事皆符驗. 簡喜，以語張魯，魯（乃）洗沐送詣益州，備乃立以為太子. 初備以諸葛亮為太子太傅，及禪立，以亮為丞相，委以諸事，謂亮曰：「政由葛氏，祭則寡人. 」亮亦以禪未閑於政，遂總內外. 臣松之案：二主妃子傳曰「後主生於荊州」，後主傳雲「初即帝位，年十七」，則建安十二年生也. 十三年敗於長阪，備棄妻子走，趙雲傳曰「雲身抱弱子以免」，即後主也. 如此，備與禪未嘗相失也. 又諸葛亮以禪立之明年領益州牧，其年與主簿杜微書曰「朝廷今年十八」，與禪傳相應，理當非虛. 而魚豢雲備敗於小沛，禪時年始生，及奔荊州，能識其父字玄德，計當五六歲. 備敗於小沛時，建安五年也，至禪初立，首尾二十四年，禪應過二十矣. 以事相驗，理不得然. 此則魏略之妄說，乃至二百餘言，異也！又案諸書記及諸葛亮集，亮亦不為太子太傅.

建興元年夏，牂牁太守硃褒擁郡反. 魏氏春秋曰：初，益州從事常房行部，聞褒將有異志，收其主簿案問，殺之. 褒怒，攻殺房，誣以謀反. 諸葛亮誅房諸子，徙其四弟於越雋，欲以安之. 褒猶不悛改，遂以郡叛應雍闓. 臣松之案：以為房為褒所誣，執政所宜澄察，安有妄殺不辜以悅奸慝？斯殆妄矣！先是，益州郡有大姓雍闓反，流太守張裔於吳，據郡不賓，越雋夷王高定亦背叛. 是歲，主皇后張氏. 遣尚書郎鄧芝固好於吳，吳王孫權與蜀和親使聘，是歲通好.

二年春，務農殖谷，閉關息民.

三年春三月，丞相亮南征四郡，四郡皆平. 改益州郡為建寧郡，分建寧、永昌郡為雲南郡，又分建寧、牂牁為興古郡. 十二月，亮還成都.

四年春，都護李嚴自永安還住江州，築大城. 今巴郡故城是.

五年春，丞相亮出屯漢中，營沔北陽平石馬. 諸葛亮集載禪三月下詔曰：「朕聞天地之道，福仁而禍淫；善積者昌，惡積者喪，古今常數也. 是以湯、武脩德而王，桀、紂極暴而亡. 曩者漢祚中微，網漏凶慝，董卓造難，震盪京畿. 曹操階禍，竊執天衡，殘剝海內，懷無君之心. 子丕孤豎，敢尋亂階，盜據神器，更姓改物，世濟其凶. 當此之時，皇極幽昧，天下無主，則我帝命隕越於下. 昭烈皇帝體明叡之德，光演文武，應乾坤之運，出身平難，經營四方，人鬼同謀，百姓與能. 兆民欣戴. 奉順符讖，建位易號，丕承天序，補弊興衰，存複祖業，誕膺皇綱，不墜於地. 萬國未定，早世遐殂. 朕以幼沖，繼統鴻基，未習保傅之訓，而嬰祖宗之重. 六合壅否，社稷不建，永惟所以，念在匡救，光載前緒，未有攸濟，朕甚懼焉. 是以夙興夜寐，不敢自逸，每從菲薄以益國用，勸分務穡以阜民財，授方任能以參其聽，斷私降意以養將士. 欲奮劍長驅，指討凶逆，硃旗未舉，而丕複隕喪，斯所謂不燃我薪而自焚也. 殘類餘醜，又支天禍，恣睢河、洛，阻兵未弭. 諸葛丞相弘毅忠壯，忘身憂國，先帝讬以天下，以勖朕躬. 今授之以旄鉞之重，付之以專命之權，統領步騎二十萬眾，董督元戎，龔行天罰，除患寧亂，克復舊都，在此行也. 昔項籍總一強眾，跨州兼土，所務者大，然卒敗垓下，死於東城，宗族（如焚）〔焚如〕，為笑千載，皆不以義，陵上虐下故也. 今賊效尤，天人所怨，奉時宜速，庶憑炎精祖宗威靈相助之福，所向必克. 吳王孫權同恤災患，潛軍合謀，掎角其後. 涼州諸國王各遣月支、康居胡侯支富、康植等二十餘人詣受節度，大軍北出，便欲率將兵馬，奮戈先驅. 天命既集，人事又至，師貞勢並，必無敵矣. 夫王者之兵，有征無戰，尊而且義，莫敢抗也，故鳴條之役，軍不血刃，牧野之師，商人倒戈. 今旍麾首路，其所經至，亦不欲窮兵極武. 有能棄邪從正，簞食壺漿以迎王師者，國有常典，封寵大小，各有品限. 及魏之宗族、支葉、中外，有能規利害、審逆順之數，來詣降者，皆原除之. 昔輔果絕親於智氏，而蒙全宗之福，微子去殷，項伯歸漢，皆受茅土之慶. 此前世之明驗也. 若其迷沈不反，將助亂人，不式王命，戮及妻孥，罔有攸赦. 廣宣恩威，貸其元帥，吊其殘民. 他如詔書律令，丞相其露布天下，使稱朕意焉. 」

六年春，亮出攻祁山，不克. 冬，複出散關，圍陳倉，糧盡退. 魏將王雙率軍追亮，亮與戰，破之，斬雙，還漢中.

七年春，亮遣陳式攻武都、陰平，遂克定二郡. 冬，亮徙府營於南山下原上，築漢、樂二城. 是歲，孫權稱帝，與蜀約盟，共交分天下.

八年秋，魏使司馬懿由西城，張郃由子午，曹真由斜穀，斜，餘奢反. 欲攻漢中. 丞相亮待之於城固、赤阪，大雨道絕，真等皆還. 是歲，魏延破魏雍州刺史郭淮于陽谿. 徙魯王永為甘陵王. 梁王理為安平王，皆以魯、梁在吳分界故也.

九年春二月，亮複出軍圍祁山，始以木牛運. 魏司馬懿、張郃救祁山. 夏六月，亮糧盡過軍，郃追至青封，與亮交戰，被箭死. 秋八月，都護李平廢徙梓潼郡. 漢晉春秋曰：冬十月，江陽至江州有鳥從江南飛渡江北，不能達，墮水死者以千數.

十年，亮休士勸農於黃沙，作流馬木牛畢，教兵講武.

十一年冬，亮使諸軍運米，集於斜穀口，治斜谷邸閣. 是歲，南夷劉胄反，將軍馬忠破平之.

十二年春二月，亮由斜穀出，始以流馬運. 秋八月，亮卒於渭濱. 征西大將軍魏延與丞相長史楊儀爭權不和，舉兵相攻，延敗走；斬延首，儀率諸軍還成都. 大赦. 以左將軍吳壹為車騎將軍，假節督漢中. 以丞相留府長史蔣琬為尚書令，總統國事.

十三年春正月，中軍師楊儀廢徙漢嘉郡. 夏四月，進蔣琬位為大將軍.

十四年夏四月，後主至湔，臣松之案：湔，縣名也，屬蜀郡，音翦. 登觀阪，看汶水之流，旬日還成都. 徙武都氐王苻健及氐民四百餘戶於廣都.

十五年夏六月，皇后張氏薨.

延熙元年春正月，立皇后張氏. 大赦，改元. 立子璿為太子，子瑤為安定王. 冬十一月，大將軍蔣琬出屯漢中.

二年春三月，進蔣琬位為大司馬.

三年春，使越雋太守張嶷平定越雋郡.

四年冬十月，尚書令費禕至漢中，與蔣琬諮論事計，歲盡還.

五年春正月，監軍薑維督偏軍，自漢中還屯涪縣.

六年冬十月，大司馬蔣琬自漢中還，住涪. 十一月，大赦. 以尚書令費禕為大將軍.

七年閏月，魏大將軍曹爽、夏侯玄等向漢中，鎮北大將軍王平拒興勢圍，大將軍費禕督諸軍往赴救，魏軍退. 夏四月，安平王理卒. 秋九月，禕還成都.

八年秋八月，皇太后薨. 十二月，大將軍費禕至漢中，行圍守.

九年夏六月，費禕還成都. 秋，大赦. 冬十一月，大司馬蔣琬卒. 魏略曰：琬卒，禪乃自攝國事.

十年，涼州胡王白虎文、治無戴等率眾降，衛將軍姜維迎逆安撫，居之於繁縣. 是歲，汶山平康夷反，維往討，破平之.

十一年夏五月，大將軍費禕出屯漢中. 秋，涪陵屬國民夷反，車騎將軍鄧芝往討，皆破平之.

十二年春正月，魏誅大將軍曹爽等，右將軍夏侯霸來降. 夏四月，大赦. 秋，衛將軍姜維出攻雍州，不克而還. 將軍句安、李韶降魏.

十三年，薑維複出西平，不克而還.

十四年夏，大將軍費禕還成都. 冬，複北駐漢壽. 大赦.

十五年，吳王孫權薨. 立子琮為西河王.

十六年春正月，大將軍費禕為魏降人郭循所殺于漢壽. 夏四月，衛將軍姜維複率眾圍南安，不克而還.

十七年春正月，姜維還成都. 大赦. 夏六月，維複率眾出隴西. 冬，拔狄道、（河間）〔河關〕、臨洮三縣民，居於綿竹、繁縣.

十八年春，姜維還成都. 夏，複率諸軍出狄道，與魏雍州刺史王經戰於洮西，大破之. 經退保狄道城，維卻住鍾題.

十九年春，進薑維位為大將軍，督戎馬，與鎮西將軍胡濟期會上邽，濟失誓不至. 秋八月，維為魏大將軍鄧艾所破於上邽. 維退軍還成都. 是歲，立子瓚為新平王. 大赦.

二十年，聞魏大將軍諸葛誕據壽春以叛，薑維複率眾出駱穀，至芒水. 是歲大赦.

景耀元年，姜維還成都. 史官言景星見，於是大赦，改年. 宦人黃皓始專政. 吳大將軍孫綝廢其主亮，立琅邪王休.

二年夏六月，立子諶為北地王，恂為新興王，虔為上党王.

三年秋九月，追諡故將軍關羽、張飛、馬超、龐統、黃忠.

四年春三月，追諡故將軍趙雲. 冬十月，大赦.

五年春正月，西河王琮卒. 是歲，薑維複率眾出侯和，為鄧艾所破，還住遝中.

六年夏，魏大興徒眾，命征西將軍鄧艾、鎮西將軍鍾會、雍州刺史諸葛緒數道並攻. 於是遣左右車騎將軍張翼、廖化、輔國大將軍董厥等拒之. 大赦. 改元為炎興. 冬，鄧艾破衛將軍諸葛瞻於綿竹. 用光祿大夫譙周策，降於艾，奉書曰：「限分江、漢，遇值深遠，階緣蜀土，鬥絕一隅，幹運犯冒，漸苒曆載，遂與京畿攸隔萬里. 每惟黃初中，文皇帝命虎牙將軍鮮于輔，宣溫密之詔，申三好之恩，開示門戶，大義炳然，而否德暗弱，竊貪遺緒，俯仰累紀，未率大教. 天威既震，人鬼歸能之數，怖駭王師，神武所次，敢不革面，順以從命！輒敕群帥投戈釋甲，官府努藏一無所毀. 百姓布野，餘糧棲畝，以俟後來之惠，全元元之命. 伏惟大魏布德施化，宰輔伊、周，含覆藏疾. 謹遣私署侍中張紹、光祿大夫譙周、駙馬都尉鄧良奉齎印緩，請命告誠，敬輸忠款，存亡敕賜，惟所裁之. 輿櫬在近，不復縷陳. 」是日，北地王諶傷國之亡，先殺妻子，次以自殺. 漢晉春秋曰：後主將從譙周之策，北地王諶怒曰：「若理窮力屈，禍敗必及，便當父子君臣背城一戰，同死社稷，以見先帝可也. 」後主不納，遂送璽緩. 是日，諶哭於昭烈之廟，先殺妻子，而後自殺，左右無不為涕泣者. 紹、良與艾相遇於雒縣. 艾得書，大喜，即報書，王隱蜀記曰：艾報書雲：「王綱失道，群英並起，龍戰虎爭，終歸真主，此蓋天命去就之道也. 自古聖帝，爰逮漢、魏，受命而王者，莫不在乎中土. 河出圖，洛出書，聖人則之，以興洪業，其不由此，未有不顛覆者也. 隗囂憑隴而亡，公孫述據蜀而滅，此皆前世覆車之鑒也. 聖上明哲，宰相忠賢，將比靈斯黃軒，侔功往代. 銜命來征，思聞嘉響，果煩來使，告以德音，此非人事，豈天啟哉！昔微子歸周，實為上賓，君子豹變，義存大易，來辭謙沖，以禮輿櫬，皆前哲歸命之典也. 全國為上，破國次之，自非通明智達，何以見王者之義乎！」禪又遣太常張峻、益州別駕汝超受節度，遣太僕蔣顯有命敕薑維. 又遣尚書郎李虎送士民簿，領戶二十八萬，男女口九十四萬，帶甲將士十萬二千，吏四萬人，米四十餘萬斛，金銀各二千斤，錦綺采絹各二十萬匹，餘物稱此. 遣紹、良先還. 艾至城北，後主輿櫬自縛，詣軍壘門. 艾解縛焚櫬，延請相見. 晉諸公贊曰：劉禪乘騾車詣艾，不具亡國之禮. 因承制拜後主為驃騎將軍. 諸圍守悉被後主敕，然後降下. 艾使後主止其故宮，身往造焉. 資嚴未發，明年春正月，艾見收. 鍾會自涪至成都作亂. 會既死，蜀中軍眾鈔略，死喪狼籍，數日乃安集.

後主舉家東遷，既至洛陽，策命之曰：「惟景元五年三月丁亥. 皇帝臨軒，使太常嘉命劉禪為安樂縣公. 於戲，其進聽朕命！蓋統天載物，以咸寧為大，光宅天下，以時雍為盛. 故孕育群生者，君人之道也，乃順承天者，坤元之義也. 上下交暢，然後萬物協和，庶類獲乂. 乃者漢氏失統，六合震擾. 我太祖承運龍興，弘濟八極，是用應天順民，撫有區夏. 于時乃考因群傑虎爭，九服不靜，乘間阻遠，保據庸蜀，遂使西隅殊封，方外壅隔. 自是以來，干戈不戢，元元之民，不得保安其性，幾將五紀. 朕永惟祖考遺志，思在綏緝四海，率土同軌，故爰整六師，耀威梁、益. 公恢崇德度，深秉大正，不憚屈身委質，以愛民全國為貴，降心回慮，應機豹變，履言思順，以享左右無疆之休，豈不遠歟！朕嘉與君公長饗顯祿，用考咨前訓，開國胙土，率遵舊典，鍚茲玄牡，苴以白茅，永為魏籓輔，往欽哉！公其祗服朕命，克廣德心，以終乃顯烈. 」食邑萬戶，賜絹萬匹，奴婢百人，他物稱是. 子孫為三都尉封侯者五十餘人. 尚書令樊建、侍中張紹、光祿大夫譙周、秘書令郤正、殿中督張通並封列侯. 漢晉春秋曰：司馬文王與禪宴，為之作故蜀技，旁人皆為之感愴，而禪喜笑自若. 王謂賈充曰：「人之無情，乃可至於是乎！雖使諸葛亮在，不能輔之久全，而況薑維邪？」充曰：「不如是，殿下何由並之. 」他日，王問禪曰：「頗思蜀否？」禪曰：「此間樂，不思蜀. 」郤正聞之，求見禪曰：「若王后問，宜泣而答曰'先人墳墓遠在隴、蜀，乃心西悲，無日不思'，因閉其目. 」會王複問，對如前，王曰：「何乃似郤正語邪！」禪驚視曰：「誠如尊命. 」左右皆笑. 公泰始七年薨於洛陽. 蜀記雲：諡曰思公子恂嗣.

評曰：後主任賢相則為循理之君，惑閹豎則為昬闇之後，傳曰「素絲無常，唯所染之」，信矣哉！禮，國君繼體，逾年改元，而章武之三年，則革稱建興，考之古義，體理為違. 又國不置史，注記無官，是以行事多遺，災異靡書. 諸葛亮雖達於為政，凡此之類，猶有未周焉. 然經載十二而年名不易，軍旅屢興而赦不妄下，不亦卓乎！自亮沒後，茲制漸虧，優劣著矣. 華陽國志曰：丞相亮時，有言公惜赦者，亮答曰：「治世以大德，不以小惠，故匡衡、吳漢不原為赦. 先帝亦言吾周旋陳元方、鄭康成間，每見啟告，治亂之道悉矣，曾不語赦也. 若劉景升、季玉父子，歲歲赦宥，何益於治！」臣松之以為「赦不妄下」，誠為可稱，至於「年名不易」，猶所未達. 案建武、建安之號，皆久而不改，未聞前史以為美談. 「經載十二」，蓋何足雲？豈別有他意，求之未至乎！亮歿後，延熙之號，數盈二十，「茲制漸虧」，事又不然也.